Det er mangel på læger samt få opgaver, der gør, at PLO har valgt at skære på lægevagten i Frederikshavn.

Lægevagten i Frederikshavn lukker fremover klokken 23 om aftenen. Det kom frem i løbet af mandag. - Lægevagten har ikke været benyttet ret meget i nattetimerne, og derfor mener vi, at det er nødvendigt at prioritere ressourcerne anderledes, fordi vi står i en situation, hvor der er mangel på læger, fortæller Eddie Nielsen, der er chef for lægevagten i Nordjylland. Beslutningen kommer som en overraskelse for borgmesteren i Frederikshavn Kommune. - Det kommer som noget af en overraskelse. Vi har intet hørt fra regionen og har læst historien i medierne. Så jeg har her til morgen skrevet til regionsrådsformand Ulla Astman for at høre, om det er en beslutning, regionen har været inde over, siger Birgit Stenbak Hansen (S). Meget tyder dog på, at det er en beslutning PLO selv har taget. - Det er PLOs beslutning, at droppe den natbemandede lægevagt i Frederikshavn. Der er simpelthen ikke læger nok til at dække vagterne, og derfor har vi truffet denne beslutning, fortæller Eddie Nielsen. TV2 Nord arbejder i øjeblikket på en kommentar fra Regionrådsformand Ulla Astman (S).